Lindie Strydom: Skuil daar dalk ŉ sinkgat in jou lewe?Argieffoto (Foto: stevepb, Pixabay) Die druk van die lewe het ŉ manier om dit wat onder die oppervlak van ons lewe aangaan, boontoe te stoot. Iewers sal daardie goed wat jy dink jy onder beheer het, begin kop uitsteek. Daar waar dit ŉ ruimte of ‘n leemte vind om uit te kom. Die prentjie wat by my opkom is een van daai soutbeskuitjies met die gaatjies in. Jy smeer dalk lekker Bovril of konfyt tussen die twee beskuitjies. As jy van bo af kyk, sal jy glad nie weet daar is iets tussen-in gesmeer nie, maar die oomblik wat jy afdruk, kom die smeergoed by die gaatjies uit. Dit kan nogal ŉ taai of vuil gemors afgee! Hoe sê hulle: “Something’s gotta give!” Daai druk skuif iets uit – of dit nou die Bovril by die beskuitjie se gaatjies is, die lelike woorde wat by jou mond uitkom of die bekommernis wat by jou handpalms as sweet uitslaan! ‘n Ander prentjie is dié van die enorme sinkgat in Centurion. Die verslae is nou nog nie voltooi nie, maar wat ons hoor is dat daar ŉ sinkgat net 75 cm onder die pad-oppervlak is, min of meer so groot soos ŉ skoolsaal en 12 m diep! Daar ry min of meer 40 000 karre oor daardie kruising van Jean en Gerhardstraat elke dag! Dis nogal ŉ gewig! Wie weet hoe lank die pad nog daardie verkeersdruk sou kon hanteer voor hy finaal ingegee het? Het die druk wat jy tans beleef, dalk veroorsaak dat ‘n stukkie van die leegheid in jou lewe uitstoot of inval? Jy het dalk jou humeur met jou kinders verloor, of jy was dalk oneerlik by die werk omdat jy bang is hulle vang jou uit en jy verloor dalk jou werk, jy het dalk betrokke geraak in ŉ verkeerde verhouding of begin om meer en meer te drink. Dit is in tye van hoë druk wat ons besef hoe vol gate ons lewe eintlik is, maar dit is nie die einde van die wêreld nie! Soos met die gat in Centurion, is dit dalk juis genade dat daar eers net ‘n stukkie ingeval het om die krake en gate vir jou te wys, maar dan moet jy iets daaraan doen! Beleef eerder die frustrasie wat ons nou in Centurion beleef terwyl hulle ordentlik ondersoek instel, tyd vat om op te vul, reg te maak en te herstel as wat daar later groter skade en gemors is.